Vüqar Həşimov

**Vüqar Qasım oğlu Həşimov** () — Azərbaycan şahmatçısı, qrosmeyster (2002).

## Həyatı
Vüqar Həşimov 24 iyul 1986-cı ildə Bakı şəhərində anadan olub. Vüqar Həşimov 11 yanvar 2014-cü ildə müalicə olunduğu Almaniyanın Heydelberq klinikasında dünyasını dəyişib. 14 yanvar 2014-cü ildə mərhumla vida mərasimi Respublika Şahmat Mərkəzində təşkil olunmuş; o, həmin gün II Fəxri Xiyabanda dəfn edilmişdir.

### Şəxsi həyatı
Vüqar Həşimov şahmatdan başqa məharətlə pianinoda da ifa edirdi. Poeziyanı sevirdi. Boş vaxtlarında Futbol və böyük tennislə məşğul olurdu. Vüqar Həşimov fenomen yaddaşı ilə dünya tarixini, coğrafiyasını, musiqisini, idmanını və 7-dən çox xarici dili mükəmməl bilirdi.

## Fəaliyyəti
Vüqar Həşimov 2002, 2004, 2006 və 2008-ci illərin Şahmat Olimpiadalarında Azərbaycan yığmasının tərkibində çıxış etmişdir. 2009-cu ildə Azərbaycan yığmasının heyətində Avropa Çempionu adını qazanmışdır. Dəfələrlə 1958-ci ildən İtaliyada müntəzəm olaraq keçirilən Recco-Emiliya şahmat turnirinin qalibi olmuşdur.

2009-cu ildə məhz qrosmeyster Vüqar Həşimov Azərbaycan Şahmat yığmasını Avropa çempionu etmişdir. 2009-cu ildə Çinin paytaxtı Pekində keçirilən Dünya İntellektual oyunlarının Rapid növündə gümüş medal, gözübağlı sürətli şahmat növündə isə bürünc medala sahib çıxmışdır. 2008-ci ildə Bakıda keçirilən Planetin I Qran Piri mərhələsində qızıl medala sahib olmuşdur.

27 dəfə Azərbaycan bayrağını dünya və avropa şahmat arenalarında yüksəkliklərdə dalğalandırmışdır.

## Yarışlar
Vüqar Həşimov 2011-ci ildə Rusiyanın Xanti-Maysiysk şəhərində təşkil olunan Dünya Kubokunda 1/4 final mərhələsində mübarizəni dayandırıb. Vüqar həmin ilin noyabrında Yunanıstanın Porto Karras şəhərində keçirilmiş komandalar arasında Avropa Çempionatında Azərbaycan yığmasının heyətində yer alıb və 2009-cu ildə qazandıqları çempionat titulunu qoruya bilməyərək yarışı gümüş medalla başa vurublar. Avropa Çempionatından təxminən bir ay sonra, dekabr ayında Vüqar Çinin paytaxtı Pekində keçirilən "SportAccord" Dünya İntellektual Oyunlarında iştirak edib. Bu oyunlarda rapid növündə gümüş medal qazanan Vüqar gözübağlı sürətli növdə bürünc medala sahib çıxıb. Yarışın rəsmi saytı bütün iştirakçıların oxşarlarını açıqladıqları siyahıda Vüqar Həşimovun xasiyyətinə görə Ceki Çana oxşadığını qeyd edib.

### Xronologiya
* 1996/1998/1999/2000/2001/2009/2011-ci il – Slovakiya, Avstriya, Yunanıstan, Bakı, Serbiya–Avropa çempionu və vitse çempion
* 1996/2000/2002-ci il – Ukrayna, Aluşta, İspaniya, Minorka dünya çempionatının vitse çempionu
* 1996/1998/2005/2007/2011-ci il – Rumıniya, İspaniya, Afina, Əbu-Dabi, Monako beynəlxalq turnirlərinin qalibi
* 1997-ci il – İstanbul "Zafer Haftesi" open turnirin qalibi
* 1999-cu il – Rusiya, Moskva "Kasparov Kubokunun" qalibi
* 1999-cu il – Beynəlxalq Usta
* 2000-ci il – Ukrayna şahmat olimpiadasının qalibi
* 2002-ci il – "Trip Lite və Best Comp Qrup" kubokunun qalibi
* 2002-ci il – Qrosmeyster
* 2004-cü il – Heydər Əliyevin xatirəsinə həsr edilmiş Sürətli şahmat turnirinin qalibi
* 2005/2007/2008-ci il – Türkiyə, İstanbul şahmat festivalının qalibi
* 2006/2007/2008-ci il – Fransa Kapella la Qrand open turnirinin qalibi
* 2007-ci il – İspaniya, Barselona, Sanxenxo beynəlxalq turnirin qalibi
* 2007-ci il – Yunanıstan, Krit adası Avropa komanda birinciliyi vitse çempion
* 2007-ci il – Norveç, Tronso beynəlxalq turnir vitse çempion
* 2007-ci il – Kuba, Havana kapablanka memorialının qalibi
* 2007/2008/2010/2011 – İtaliya, Redjio Emiliya – beynəlxalq turnirin qalibi
* 2008/2009-cu il – Rusiya Poykovskiy, Gibraltar Cəbəllütariq beynəlxalq turnirin qalibi
* 2008-ci il – Almaniya, Drezden şahmat olimpiadasanın vitse çempionu
* 2009-cu il – Heydər Əliyevin 85 illiyinə həsr olunmuş FİDE-nin I Qrand-Prix Bakı turnirinin qalibi
* 2009-cu il – İspaniya, Orenje sürətli şahmat üzrə avropa çempionu
* 2009-cu il – Heydər Əliyevin xatirəsinə Prezident kuboku. Azərbaycan-FİDE dünya matçı
* 2009-cu il – Azərbaycanın ən güclü idmançısı
* 2009/2010/2011-ci il – İspaniya, Xorvatiya, Moldaviya, Almaniya, çempionu
* 2009/2011-ci il – Almaniya, Maynz , Pekin, Çin rapid üzrə vitse çempionu
* 2011-ci il – Dünya intellektual oyunlarının vitse çempionu

## Xatirəsi
2014-cü ilin aprel ayında, Şəmkirdə Vüqar Həşimovun xatirəsinə həsr olunmuş beynəlxalq şahmat turniri təşkil edilmişdir. Turnirdə Maqnus Karlsen, Fabiano Karuana, Şəhriyar Məmmədyarov, Teymur Rəcəbov, Sergey Karyakin, Hikaru Nakamura, Etiyen Bakrot, Vang Hao, Rauf Məmmmədov, Qədir Hüseynov, Pavel Elcanov, Rodoslav Voytaşek, Aleksander Motilev, Eltac Səfərli, Nicat Abbasov və Vasif Durarbəyli kimi şahmatçılar iştirak etmişdir.

Növbəti illərdə də bu turnir ənənəvi olaraq keçirilməyə davam edir.

24 iyul 2014-cü ildə Vüqar Həşimovun qəbirüstü abidəsinin açılış mərasimi olub. Bürüncdən olan abidənin müəllifi məşhur heykəltaraş Azad Əliyevdir.

2016-cı ildə Bakıda Qrosmeyster Vüqar Həşimov Şahmat Akademiyası fəaliyyətə başlamışdır.

## İstinadlar

## Xarici keçidlər

* Vüqar Həşimov 365Chess.com veb-saytında 
* http://interviews.chessdom.com/vugar-gashimov 
*  Son gediş — Vüqar Həşimov